Szpacyrkym po Cieszynie
"Gdo sie za swój jynzyk wstydzi
takim niech sie każdy brzidzi"
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Pucowali i biglowali
Dzisio żech eszcze roz sie przizdrził dwiyrzóm w tej chałupie s nomerym dziewiyńć na Starym Targu, wedla kierych na ścianie wisi tabulka s informacyjóm ło biurze dlo starek i starzków. Nie wiym czy to kiery tak nasfol im tam doł tyn kwartyr wedla dwóch kszeftow s babskóm oblyczkóm, bo możne isto se wyszpekulyrowoł, że każdo starka kiero tam przidzie niecho też kapke swoji pyndzyji w tych kszeftach. To je tak samo jako róbióm insze kszefty s bómbónami i czekuadóm, kierej je pełno wedla kasy, coby dziecka łod fotrów pinióndze na to wychciały. Kónsek dalij namowiajóm nas na pojczani se piniyndzy w kszefc, kiery uż ani bankym sie nie nazywo. A przełożóne to jejich miano s francuskigo na nasze znaczy, że dajóm tam pinióndze na borg. Jo tu czegosi nie rozumiym i nie wiym jako to je, że to pojczowani piniyndzy je ważniejsze łod szporowanio i skąd ty wszecki banki na to fórt bieróm pinióndze. Coby kapke oddychnóć łod tych piniyndzy, kiere na każdym winklu nóm wciskajóm, to bydymy musieli przechopnóć na drugóm stróne cesty i podziwać sie na kszeft w kierym kiejsi tustelocy pucowali swoji ancugi, kaboty, spodki, szaty i rozmajte insze jakle. Taki mómy dzisio czasy, że łacniejsze je wyciepani zmazanej oblyczki do zieleźnej kiśni pod blokym i nie zawracani se czepani pucowanim masnych fleków na nogawicach swojich galot. Kiejsi tustelocy prali, pucowali i biglowali swoji ancugi i szaty tak dłógo aż sie potargały.Dzisio rozmajte paniczki, kiere roz przeszpacyrujóm sie w nowych szatach, zaroz bieróm sie do ich wyciepanio skyrs tego, że kamratka mo taki same.
Mini słownik:
przizdrził-przyjrzał,
wedle - obok,
starka-babcia,
starzik- dziadek,
nasfol- na umyślnie,
borg- kredyt,
kwartyr- pomieszczenie,
oblyczka-ubranie,
bómbóny-cukierki,
pojczani-pożyczenie,
szporowani-oszczędzanie,
fórt- ciągle,
przechópnóć-przeskoczyć,
wyciepać- wyrzucić,
ancug-ubranie,
spodek-spódnica,
kabot -marynarka,
jakla-kurtka,
biglowali-prasowali,
czepań-głowa,
szaty-sukienka,
flek –plama,
ancug –garnitur
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn hau_Latn pol_Latn szl_Latn hau_Latn pol_Latn pol_Latn isl_Latn pol_Latn szl_Latn ltg_Latn pol_Latn pol_Latn kea_Latn pol_Latn pol_Latn slk_Latn slv_Latn ban_Latn szl_Latn szl_Latn szl_Latn slk_Latn pap_Latn wol_Latn szl_Latn